PRITARTA

Varėnos rajono savivaldybės tarybos

2024 m. kovo d. sprendimu Nr. T-X-

**VARĖNOS R. PERLOJOS DAUGIAFUNKCIO CENTRO 2023 METŲ ATASKAITA**

**STRATEGINIO PLANO IR METINIO VEIKLOS PLANO ĮGYVENDINIMAS**

**I SKYRIUS**

**BENDRA INFORMACIJA APIE DAUGIAFUNKCĮ CENTRĄ**

Perlojos daugiafunkcis centras (toliau – Centras) su Nedzingės daugiafunkciu skyriumi yra dviejuose kaimuose, išsiskiriančiuose turtinga ir sudėtinga istorija. Tačiau šiandien kaimų situacija – gyventojų senėjimas, nedarbas, socialinė izoliacija – būdinga ir Perlojai, ir Nedzingei. Daugiafunkcio centro veikla glaudžiai susieta su šių kaimų istorija. Kadangi Varėnos rajonas nėra gausus muziejų, Nedzingėje įkūrėme muziejines ekspozicijų erdves, skirtas kraštiečiui poetui A. Kalanavičiui ir kunigui Z. Neciunskui, taip pat su archeologiniais radiniais, rastais Nedzingės apylinkėse, Nedzingės buities ir menininko V. Baublio paveikslais ,,Varėnos r. miesteliai“, jas nuolat atnaujiname. Nedzingės k. nėra bendros vandentiekio ir kanalizacijos sistemos, todėl įrengėme dušą ir skalbyklėlę socialiai pažeidžiamų asmenų poreikiams tenkinti. Perlojoje yra istorijos muziejus, o bendruomenė turi senas tradicijas organizuoti kaimo sporto šventę, todėl daugiafunkcio centro veikla nukreipta į kaimo žmonių sporto ir fizinio aktyvumo poreikių tenkinimą. Įgyvendinant 3 respublikinius projektus ir 9 neformaliojo vaikų švietimo (toliau – NVŠ) programas suremontuotos visos Nedzingės ir Perlojos priestatų patalpos, dvi sporto salės, įrengtos lauko treniruoklių aikštelės, treniruoklių salės, suformuota gera materialinė bazė vykdyti sporto, fizinio aktyvumo bei edukacines veiklas. Parengtas ir sėkmingai įgyvendintas jau trečias vaikų socializacijos projektas ,,Svajonės pildosi“, skirtas organizuoti vasaros poilsio stovyklą Nedzingės ir Perlojos kaimų vaikams. Tęsiamos vietos veiklos grupės (toliau – VVG) projekto „AŠ-TU-MES“ ir Sporto rėmimo fondo ,,Renkuosi sportą, sveikatą, gyvenimą“ veiklos. Perlojos daugiafunkciame centre jau antrą kartą skambėjo Italijos, Ispanijos, Palestinos, Jordanijos, Sakartvelo ir Lietuvos jaunuolių balsai – svečiai atvyko pagal viešosios įstaigos (toliau – VŠĮ) ,,Inovatyvi karta“ tarptautinių *ERASMUS* + jaunimo mainų  ,,I THINK“ programą. Tarptautiniame festivalyje aktyviai dalyvavo ir mūsų bendruomenės vaikai su savo tėveliais. Didžiausias vykdomų veiklų pasiekimas tas, kad kaimo žmonės patikėjo, jog jie nėra vieni, jog centras dirba tam, kad kaimo žmogaus laisvalaikis ir gyvenimas būtų įdomesnis, prasmingesnis, kokybiškesnis.

**II SKYRIUS**

**DARBUOTOJAI**

**2.1. Darbuotojai (etatų skaičius 9,2):**

|  |  |  |
| --- | --- | --- |
| Eil. Nr. | Darbuotojai (pareigybės) | 2023 m. gruodžio 31 d. |
| 1. | Bendras darbuotojų skaičius | 10  (iš jų 1 direktorius) |
| 2. | Pedagoginių darbuotojų skaičius (nurodyti konkrečiai): | 2 neformaliojo ugdymo organizatorės (0,5 + 0,5 etato) |
| 3. | Atestuotų pedagoginių darbuotojų skaičius (nurodyti pagal kategorijas): | 2 vyr. mokytojos |
| 4. | Neatestuotų pedagoginių darbuotojų skaičius | - |
| 5. | Socialinio darbo srities darbuotojų skaičius (nurodyti konkrečiai pagal pareigybes) | - |
| 6. | Sporto, meno ir kt. užimtumo specialistų skaičius (nurodyti konkrečiai pagal pareigybes) | - |
| 7. | Aptarnaujančio personalo skaičius (nurodyti konkrečiai pagal pareigybes) | Iš viso: 7  1 darbininkas 0,95 etato  1 ūkvedys 1 etatas  4 kūrikai 4 etatai  2 valytojos (0,5+0,75 etato),  (pastaba: 1 personalo skaičius – neformaliojo ugdymo organizatoriui 0,5 etato +0,5 etato valytoja) |

**2.2. Darbuotojų kvalifikacijos tobulinimo prioritetai 2023 metais.**

Perlojos ir Nedzingės neformaliojo ugdymo organizatorėms, dirbančioms po 0,5 etato, tenka dirbti su įvairaus amžiaus ir poreikių vaikais ir suaugusiaisiais. Abiejose grupėse yra vaikų ir suaugusiųjų, turinčių specialiųjų ugdymosi poreikių, todėl prioritetas buvo įtraukusis ugdymas. Parengta ir įgyvendinama programa „Kurkime KARTU“, skirta suaugusiųjų su intelekto sutrikimais ugdymui.

**2.3. Veiklos pasiekimai** (vadovų, mokytojų, specialistų dalyvavimas šalies ir užsienio projektuose, publikuoti leidiniai, rajone ar respublikoje vesti seminarai, dalintasi gerąja patirtimi ir kt.).

**2.4. Problemos dėl pareigybių, darbuotojų (specialistų) 2023 metais. Trūksta šių pareigybių darbuotojų.**

Panaikinus sporto organizatoriaus etatą Perlojoje, visas sporto ir fizinio aktyvumo veiklų organizavimas teko neformaliojo ugdymo organizatorėms. Šeštadieniais tokios veiklos buvo organizuojamos savanorystės principu.

**III SKYRIUS**

**VAIKAI**

**3.1. Neformalusis švietimas (duomenys gruodžio 31 d.):**

3.1.1. unikalių lankytojų skaičius – 108, iš jų:

vaikų – 52

suaugusiųjų – 56

**3.1. 2. Vykdytos neformalaus švietimo veiklos:**

|  |  |  |  |  |
| --- | --- | --- | --- | --- |
| Eil. Nr. | Vykdytos veiklos | Lankančiųjų asmenų skaičius | | |
| Suaugusiųjų | Vaikų | Iš viso: |
| 1. | ***Sporto ir fizinio aktyvumo veiklos:***  Krepšinis  Tinklinis  Lauko ir salės treniruokliai  Stalo tenisas  Joga  NVŠ programa „Kartu sportuojam, žaidžiam, iškylaujam“ | 24  12  24  10  10 | 20  14  24  14  -  16 | 44  26  48  24  10  16 |
| 2. | ***Edukacinės programos:***  1. „Ugdymas per kulinarinio paveldo maisto gamybą“  2. ,,Rankdarbiai“ moterims  3. ,,Kurkime KARTU“ (5 žmonėms su intelekto sutrikimais)  4. ,,Mažųjų valanda“  5. ,,Stalo žaidimų kraitė“ | 8  14  5 | 18  10  14 | 26  14  5  10  14 |
| 3 | ***Edukacijos:***   1. Makramė technologija 2. Audimo edukacija 3. Nėrimo edukacija 4. Kojinių mezgimo 5. Žvakių liejimo 6. ,,Moki žodį – žinai kelią“ 7. Protmūšis ,,Saugus kelyje – saugus gyvenime“ su Varėnos policijos pareigūnais ir Lietuvos automobilių kelių direkcija   Renginiai:  Mažųjų miestelių krepšinio turnyras Vasario 16–ajai  Festivalis, organizuojamas kartu su VŠĮ ,,Inovatyvi karta“ tarptautinių *ERASMUS* + jaunimų mainų  ,,I THINK“ metu.  Perlojos kaimo šventė  Poetui A. Kalanavičiui atminti 2023 kitaip –  pėsčiųjų žygis į Sapiegiškes  Senųjų spaudinių paroda, skirta Knygnešio dienai  Moterų rankdarbių paroda (mezginių)  Moterų rankdarbių paroda (nertų kilimėlių)  Vaikų darbelių 2 parodėlės | 12  14  14  12  12  6  14  50  60  80  12  30  Nefiksuota apsilankiusiųjų skaičius | 10  8  16  8  10  20  20  14  28 | 12  24  14  12  20  22  22  60  80  100  26  58 |

**3.2. Ataskaitiniais metais įgyvendinti projektai**

|  |  |  |  |  |
| --- | --- | --- | --- | --- |
|  | Rajoninės reikšmės | Regioninės reikšmės | Reikšmingi šalies mastu | Tarptautiniai projektai |
| Vykdytų projektų skaičius | 1 | - | - | 1 |
| Dalyvių skaičius iš viso: | 70 | - | - | 80 |
| vaikų skaičius | 10 | - | - | 20 |
| suaugusiųjų skaičius | 60 | - | - | 60 |

**3.3. Vaikų vasaros stovyklų veikla (duomenys gruodžio 31 d.):**

3.3.1. unikalių lankytojų skaičius – 35.

3.3.2. Suteiktos paslaugos, geroji praktika (trumpai aprašyti iki 5 sakinių).

Parengta vaikų socializacijos programa ir organizuota vasaros poilsio 5 dienų stovykla ,,Svajonės pildosi “ Perlojos ir Nedzingės kaimų vaikams. Buvo organizuotos veiklos, skatinančios vaikus judėti, sportuoti, rūpintis savo sveikata: 1 plaukimas kalnų plaustais Merkiu, 1 sporto šventė, 1 išvyka su 2 edukacinėmis sveikatinimo programomis į Druskininkų sveikatinimo ir poilsio centrą *AQUA*, 1 pėsčiųjų žygis prie ežero, 1 edukacinė kulinarijos programa, 2 edukacinės gamtos patyriminės programos. Dėl mažo programos finansavimo teko ieškoti rėmėjų. Stovykla kaimo vaikams – tai didelė parama socialiai pažeidžiamoms šeimoms, nes jau trečią kartą tie patys vaikai turėjo galimybę įdomiai ir prasmingai praleisti atostogų savaitę.

**3.4. Kitos teiktos paslaugos** (duomenys gruodžio 31 d.): vaikų gimtadienių organizavimas

3.4.1. unikalių lankytojų skaičius – 60 iš jų vaikams, suaugusiems.

3.4.2. Suteiktos paslaugos, geroji praktika.

Vaikams norisi savo gimtadienius švęsti su draugais, tačiau dauguma kaimuose gyvenančių šeimų neturi tam tinkamų sąlygų. Turėdami gražias edukacines ir sporto erdves, pasiūlėme vaikų gimtadienius švęsti centre. Po pirmųjų renginių matyti, kad vaikams kur kas svarbiau erdvė ir žaidimai nei gimtadienio vaišės. Jaunesnio amžiaus vaikams geriausių emocijų suteikė gimtadieniai su batutu ir žaidimais, o vyresnieji pamėgo gimtadienius švęsti sporto salėje su artimiausiais draugais. Be to, gimtadienio vaišės ne namų aplinkoje sukuria šventiškesnę atmosferą. Tokia paslauga yra perspektyvi.

**V SKYRIUS**

**FINANSAVIMAS**

**5.1. Finansavimo šaltiniai**

|  |  |  |
| --- | --- | --- |
| **Išlaidų rūšys** | **Gauta 2023 m. (Eur)** | **Panaudota 2023 m. (Eur)** |
| Savivaldybės biudžeto lėšos | 140 237,77 | 140 237,77 |
| Mokymo lėšos | 0 | 0 |
| 1,2 procento GPM lėšos | 15,77 | 0 |
| Specialiųjų programų lėšos | 0 | 0 |
| Parama, labdara | 0 | 0 |
| Projektinės lėšos (ES, Valstybės, savivaldybės projektų) | 700,00 | 700,00 |

Nuoroda į finansines ir biudžeto ataskaitas: <http://www.perloja.varena.lm.lt/>

**5.2.** **Materialinės bazės ir edukacinių erdvių turtinimas**

|  |  |  |
| --- | --- | --- |
| Atlikti darbai | Panaudotos lėšos (Eur) | Finansavimo šaltiniai |
| 1. Nedzingės daugiafunkcio skyriaus sporto salės remontas  2. Nedzingės suaugusiųjų edukacinės klasės turtinimas (24 kėdės)  3. Skalbyklėlės įrengimas Nedzingės daugiafunkciame skyriuje, vonios spintelės  4. Nedzingės mokyklos muziejinės erdvės įkūrimas  5. Perlojos C I ir II aukšto koridorių apšvietimo modernizavimas (LED šviestuvų sumontavimas)  6. Darbuotojų darbo sąlygų gerinimas – 2 naujausi langų robotai, dulkių siurblys  7. Žaliuzės 2 edukacinėse klasėse  8. Spausdintuvas  9. Vaikiška sportinė apranga (14 vnt.) | 1 000,00  624,00  220,00  200,00  500,00  509,00  642,00  219,00 | Savivaldybės biudžeto lėšos be papildomo finansavimo, rėmėjų lėšos, savanorių darbas  Centro lėšos (už patalpų nuomą)  *Skalbyklė – rėmėjų*  Savivaldybės biudžeto lėšos be papildomo finansavimo  Savivaldybės biudžeto lėšos be papildomo finansavimo. Savanorių darbas  Centro lėšos (už patalpų nuomą)  Savivaldybės biudžeto lėšos be papildomo finansavimo  *Rėmėjai* |

**VI SKYRIUS**

**Daugiafunkcio centro strateginio plano ir metinio veiklos plano įgyvendinimo kryptys ir rezultatai bei rodikliai, atspindintys tikslų pasiekimą**

2023 m. tikslas buvo plėsti neformaliojo vaikų, jaunimo ir suaugusiųjų švietimo, socialinių, fizinio aktyvumo poreikius atitinkančių paslaugų prieinamumą ir įvairovę, siekiant mažinti socialinę kaimo atskirtį, užtikrinant lygias galimybes ir gerinant gyvenimo kokybę.

Vienas iš svarbiausių uždavinių – užtikrinti neformaliojo vaikų ir jaunimo švietimo, socialinių edukacinių veiklų prieinamumą, sudaryti socialiai prasmingos ir atsakingos saviraiškos galimybes, vykdant žalingų įpročių, smurto prevenciją bei kokybišką socializaciją.

Mokiniai, sugrįžę po pamokų, kiekvieną dieną turėjo galimybę žaisti sporto salėje, naudotis kompiuteriais, internetu, pianinais, sporto inventoriumi. Perlojos daugiafunkciame centre tęsiama neformalaus vaikų švietimo sporto ir sveikatingumo programa ,,Kartu sportuojam, žaidžiam, iškylaujam“. Programa padeda sukurti vaikams tinkamesnę socialinę aplinką, sudaro galimybę save realizuoti ir dalyvauti tiek sporto, tiek visuomeniniame gyvenime. Sudarėme sąlygas, kad sporto salė atvira nuo 9 val. iki 21 val. Vaikams sporto veiklos organizuojamos ne tik NVŠ programos laiku (2 kartus per savaitę), bet ir kiekvieną dieną nuo 15 val. iki 19 val. Krepšinis, tinklinis, linksmosios estafetės, užsiėmimai lauko treniruoklių aikštelėje ir treniruoklių salėje, stalo žaidimai, piešimo ir kulinarijos edukacijos, tradicinių švenčių minėjimas, veiklos, skirtos lietuvių kalbos dienoms. Tėvams pritariant, toliau gyvenančius vaikus kasdien atveža ir pasiima patys tėvai. Buvo organizuoti užsiėmimai mažiesiems žaidimų kambaryje ir sporto salėje. Pradėjome teikti naują paslaugą – vaikų gimtadienių organizavimas. Į centro veiklą aktyviai įsitraukia ir mums talkina tėvai. Vienos mamos iniciatyva buvo surengtas nuotaikingas Siaubuko vakarėlis. Perlojoje vyko tradicinis Varėnos r. mažųjų miestelių krepšinio turnyras, skirtas Vasario 16-ajai – Lietuvos valstybės atkūrimo dienai paminėti. Dalyvavo šešios komandos. Gegužės 18–24 d. Perlojos daugiafunkciame centre viešėjo jaunimas iš  Italijos, Ispanijos, Palestinos, Jordanijos, Sakartvelo  ir Lietuvos, atvykę pagal VŠĮ ,,Inovatyvi karta“ tarptautinių *ERASMUS* + jaunimo mainų  ,,I THINK“ programą. Vyko seminarai, įvairios veiklos, jaunimas laisvalaikį leido sporto ir treniruoklių salėse, žaidė stalo tenisą ir pulą. Jau antrą kartą buvo organizuotas tarptautinis festivalis, kuriame aktyviai dalyvavo ir mūsų vaikai bei jų tėveliai. Šią vasarą 28-ą kartą startavo tradicinė Perlojos kaimo sporto šventė, sukvietusi 16 komandų ir gausų sirgalių būrį.

Nedzingės daugiafunkcį skyrių lankantys vaikai po pamokų sugrįžta iš skirtingų mokyklų. Jie čia ruošia pamokas, žaidžia, sportuoja, mezga, ruošia parodėles. Kartu su biblioteka ir kultūros centru organizuojame konkursus ir įvairius renginius. Kadangi Nedzingėje turime nedidelę sporto salę, Nedzingės mokinius atsivežame sportuoti į Perloją. 2023 m. buvo tęsiama veikla ,,Ugdymas per kulinarinio paveldo maisto gamybą“, kai vaikai kartu su bendruomenės moterimis gamino etnografinius valgius, aptarė senovės lietuvių papročius, jų reikšmę šiandienos žmonių gyvenime bei išsaugojimo būtinybę. Kartu su Nedzingės biblioteka ir kultūros skyriumi buvo organizuotos Lietuvių kalbos dienos: popietė ,,Moki žodį – žinai kelią“, kūrybinis darbas ,,Dėk Žodį prie Žodžio“, senųjų spaudinių paroda, skirta Knygnešio dienai, edukacinė popietė ,,Kalėdų belaukiant“ su kūčiukų kepimu, žvakių liejimo edukacija, pėsčiųjų žygis į Sapiegiškes, knygų pristatymai ir parodos.

2023 m. plėtojant vietos bendruomenės švietimo, kultūros, socialinius, sveikatos, sporto, užimtumo ir kt. poreikius atitinkančių paslaugų prieinamumą ir įvairovę, siekiant mažinti socialinę kaimo atskirtį bei užtikrinant lygias galimybes ir gerinant gyvenimo kokybę pavyko suburti nemažai žmonių, kuriems sportas ir fizinio aktyvumo veiklos tapo gyvenimo būdu. Jau 4 metus reguliariai vyksta jogos užsiėmimai su arbatų degustacijomis ir pašnekesiais. 3 metus reguliariai vyksta jaunimo ir vyrų (45+), dalyvaujančių įvairiose varžybose, stalo teniso treniruotės. Taip pat organizuojami krepšinio ir tinklinio užsiėmimai, net kelios besitreniruojančios komandos dalyvauja kaimo sporto šventėje. Lauko ir salės treniruokliai sulaukia nemažai dėmesio, nes tai kokybiškas, nemokamas ir visiems prieinamas būdas rūpintis savo sveikata.

Nedzingė turi gilias kultūrines tradicijas, organizuojami įvairūs kultūriniai renginiai ir edukacijos. 2023 m. buvo parengta ir įgyvendinta edukacinė programa moterims ,,Rankdarbiai“, kuria siekta supažindinti moteris su įvairiomis rankdarbių technologijomis. Suaugusiųjų edukacinę klasę puošia moterų darbai iš popieriaus ir kartono, nerti paveikslai. Šiais metais buvo organizuota makramė technikos bei kojinių mezgimo mokymai. Moterys numezgė 28 poras šiltų kojinių Ukrainos kariams. 2023 m. buities muziejaus erdvėse vyko Varėnos kultūros centro užsiėmimai ,,Margi audimo raštai: tekstiliniai laiškai mūsų kartai“ su audėja Laima Griškevičiene, kuriuose aktyviai dalyvavo ir centro darbuotojai, ir vaikai. Moterys ir mergaitės pramoko austi ir net nuaudė takelį parodai, o berniukai puikiai vyniojo siūlus, iš kurių vėliau moterys, vadovaujamos Onutės Drobelienės, nunėrė kilimėlius ir dalyvavo Marcinkonyse renginio baigiamojoje parodoje. Kadangi centro veiklose aktyviai dalyvauja mokytojos senjorės, Rugsėjo 1-ąją organizavome išvyką suaugusiems į Marcinkonis, kur vyko susitikimas su aktore Nijole Narmontaite. Nedzingės bendruomenės moterys aktyviai dalyvauja vaikų edukacinėse programose, moko juos gaminti etnografinius valgius. Kartu su Varėnos policijos pareigūnais ir Lietuvos automobilių kelių direkcijos tarptautinių ryšių ir komunikacijos vadybininke Natalija Kvietkauskiene buvo organizuotas protmūšis suaugusiems ir vaikams ,,Saugus kelyje – saugus gyvenime“. Centro pastangomis, įkūrus muziejines erdves Nedzingės krašto poetui Antanui Kalanavičiui ir poeto atminimui pastačius ąžuolinį stogastulpį, kasmetiniai renginiai tapo prasmingesni, gražesni, pritraukiantys daugiau lankytojų. Šiais metais poeto gimtadienis buvo pažymėtas pėsčiųjų žygiu į poeto tėviškę – Sapiegiškes. Dar kartą poeto kapas ir tėviškė aplankyta su profesoriaus J. V. Uzdilos šeima.

Parengta ir įgyvendinama edukacinė programa ,,Kurkime KARTU“, skirta suaugusiems su intelekto sutrikimais. Suaugusieji pamėgo lauko ir salės treniruoklius, ypač senjorai (70+), o jaunimas aktyviai žaidžia tinklinį sporto salėje ir stadione.

Centre teikiamos ir socialinės paslaugos. Jau daugelį metų dalijame maisto davinius iš ES paramos fondo nepasiturintiems Perlojos ir Nedzingės kaimų gyventojams. Perlojoje įrengta sale dažnai naudojasi kaimo bendruomenės nariai. 2023 m. už nuomą gauta 1 160,00 Eur.

Plėtojant socialinių partnerių bendradarbiavimą ir siekiant sėkmingos įstaigos veiklos centras palaikė glaudžius ryšius su socialiniais partneriais: Perlojos ir Nedzingės kultūros centrais, kaimų bibliotekomis, Perlojos kraštotyros muziejumi, Varėnos seniūnija, Perlojos ir Nedzingės kaimų seniūnaičiais. Spręsdami centro veiklos organizavimo klausimus bendradarbiavome su Varėnos rajono savivaldybės administracijos švietimo skyriumi, Varėnos švietimo centru, Varėnos rajono mokyklomis ir ikimokyklinėmis įstaigomis.

Labai pasiteisino Nedzingėje bibliotekos ir kultūros skyriaus apjungimas organizuojant ir vykdant bendras veiklas. Praplėtė įstaigų galimybes įdomiau ir prasmingiau organizuoti bendrus renginius ir veiklas. Įstaigų bendrystė padėjo pritraukti daugiau žmonių, norinčių prasmingai leisti laisvalaikį, įtraukti juos į bendruomeninę veiklą.

Nuo 9 val. iki 19 val. yra užtikrinamas lankymasis muziejinėse erdvėse: poeto A. Kalanavičiaus, buities, parodų salėje. Visi darbuotojai (centro, bibliotekos, kultūros) gali vesti ekskursijas. 2023 metais buvo organizuotos 5 ekskursijos grupėms ir 6 pavieniams asmenims (2–6 asmenys). Sulaukta 140 lankytojų.

2023 m. ir toliau plėtojant centro administracinę ir ūkinę veiklą, siekiant sėkmingo ir pastovaus įstaigos darbo buvo vykdyti numatyti tikslai, ieškojome būdų mažinti pastatų išlaikymo sąnaudas ir maksimaliai panaudoti patalpas kaimo bendruomenių poreikiams tenkinti.

Prie pastatų išlaikymo kultūros centras prisidėjo 5 808,74 Eur, biblioteka – 4 729,20 Eur, ,,Varėnos šiluma’’ sugrąžino už elektrą 1 177,63 Eur. Už patalpų nuomą gavome 1 160,00 Eur. Neformaliojo vaikų švietimo programa ,,Kartu sportuojam, žaidžiam, iškylaujam“ įstaigos biudžetą papildė 600,00 Eur. Gerokai sumažėjo lėšų dėl vaikų pasirinkimo galimybių. Dauguma mūsų tokio amžiaus vaikų yra jaunieji šauliai. Tačiau programoje ir be finansavimo dalyvavo 16 vaikų.

Manome, kad ir remonto darbai atlikti savo jėgomis, nesinaudojant statybinių organizacijų mokamomis paslaugomis, duoda centrui ekonominę naudą. Atliktas Nedzingės sporto salės remontas: išdažytos salės lubos, sienos, grindys, langai, uždėtos naujos metalinės langų apsaugos, demontuotos senos lempos ir įrengtas LED apšvietimas, demontuotos laipiojimo kopėtėlės, atnaujintos krepšinio lentos, įsigijome naują tinklinio tinklą, krepšinio ir tinklinio kamuolių. Edukacinę suaugusiųjų klasę aprūpinome naujomis 24 kėdėmis, 5 erdvėse nupirkome šiuolaikines drabužių pakabas. Perlojoje I ir II aukšto koridoriuose demontavome seną apšvietimo sistemą ir įrengėme LED šviestuvus, taip sumažindami elektros kaštus. 2 edukacinėse klasėse įrengėme žaliuzes. Rėmėjų dėka vaikai gavo 14 komplektų sportinės aprangos ir šauniai sudalyvavo Perlojos kaimo sporto šventėje.

**3. Projektinė veikla**

2023 m. buvo tęsiamos sporto rėmimo fondo projekto ,,Renkuosi Sportą, Sveikatą, Gyvenimą“ veiklos. Anksčiau gautas finansavimas – 8 146,00 Eur. Centras prie projekto prisidėjo savo (patalpų nuomos) lėšomis – 1 054,00 Eur. Perlojoje ir Nedzingėje įrengtos lauko treniruoklių aikštelės. Nedzingėje papildomai įrengta apsauginė tvora, o Perlojoje – naktinis apšvietimas. Projektas vykdomas iki 2024 m.

Buvo tęsiamos ir VVG projekto ,,AŠ-TU-MES“ veiklos ir įsipareigojimai. Projekto veiklos bus vykdomos iki 2025 m.

2023 m. sporto rėmimo fondui buvo parengtas projektas, bet finansavimas negautas.

**4. Problemos, susijusios su įstaigos veikla**

Pagrindinė problema – mažėjantis gyventojų skaičius Perlojos ir Nedzingės kaimuose, mažai jaunų šeimų, auginančių vaikus. Dirbančios šeimos vežioja vaikus į Varėnos darželius, dirbančius visą darbo dieną. Kita - buvusių mokyklų pastatai statyti 1965 m., 1967 m., todėl šiferiniai stogai yra prastos būklės ir po kiekvienos didesnės audros kyla didelių problemų. To neįmanoma sutvarkyti centro lėšomis. Nedzingėje iššūkis – išvalyti ir suremontuoti pagrindinio pastato lietvamzdžius. Trečioji problema – nenaudojamos patalpos. Perlojoje centro ir bendruomenės poreikiams tenkinti užtenka priestato erdvių, kurios visos suremontuotos, jose pasirūpinta tinkama materialine baze. Senasis pastatas yra nenaudojamas. Praėjusiais metais senajame pastate įrengus šilumos mazgą, galima reguliuoti šilumos kiekį, tačiau sąnaudos visgi yra pakankamai didelės.

Direktorė Roma Klimčiauskienė

PRITARTA